Broj: 711-I-1185-P-48-17/18-13-8

Zagreb, 15. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Nenada Jankovića, zamjenika gradonačelnika Grada Otočca**,pokrenutom Odlukom Povjerenstva broj: 711-I-654-P-48-17/18-10-8 od 13. travnja 2018.g., na 14. sjednici, održanoj 15. lipnja 2018.g., donosi sljedeću

**ODLUKU**

**I. Propustom da po pisanom pozivu Povjerenstva obrazloži nesklad, odnosno priloži odgovarajuće dokaze potrebne za usklađivanje prijavljene imovine u izvješću o imovinskom stanju podnesenom 15. srpnja 2013.g. povodom stupanja na dužnost zamjenika gradonačelnika Grada Otočca, s imovinom utvrđenom u postupku redovite provjere na temelju podataka pribavljenih od nadležnih državnih tijela, a koji proizlazi iz pogrešnog navođenja podatka o površini nekretnine k.č.br. 609/1 pašnjak i 610/1 kuća s dvorištem i oranicom, k.o. Prozor, zk.ul. 522, dužnosnik Nenad Janković počinio je povredu članka 27. ZSSI-a, u vezi s člankom 8. i 9. ZSSI-a.**

**II. Propustom podnošenja izvješća o imovinskom stanju povodom bitne promjene na imovini u zakonom propisanom roku, i to:**

**- propustom podnošenja izvješća o imovinskom stanju istekom 2013.g. povodom stupanja u brak,**

**- propustom podnošenja izvješća o imovinskom stanju istekom 2017.g. povodom prodaje garaže k.č.br. 2933, k.o. Otočac te**

**-** **propustom podnošenja izvješća o imovinskom stanju istekom 2016.g. povodom razvoda braka i stjecanja prava vlasništva na nekretninama k.č.br. 940/6, 940/7 i 940/8 livada u Prozoru, k.o. Prozor, zk.ul. 2387 u ½ dijela,**

**dužnosnik Nenad Janković propustio je uskladiti imovinu prijavljenu u izvješću o imovinskom stanju podnesenom** **15. srpnja 2013.g. s imovinom utvrđenom** **na temelju podataka pribavljenih od nadležnih državnih tijela, čime je počinio povredu članka 27. ZSSI-a, u vezi s člankom 8. i 9. ZSSI-a.**

**III. Za povrede ZSSI-a, opisane pod točkom I. i II. ove izreke, dužnosniku Nenadu Jankoviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 4.000,00 kn, koja će trajati 2 mjeseca te će se izvršiti u 2 jednaka uzastopna mjesečna obroka, svaki u pojedinačnom mjesečnom iznosu od 2.000,00 kn.**

Obrazloženje

Povjerenstvo je na 6. sjednici, održanoj 13. travnja 2018.g., pokrenulo postupak za odlučivanje o sukobu interesa protiv dužnosnika Nenada Jankovića, zamjenika gradonačelnika Grada Otočca zbog moguće povrede članka 8. i 9. ZSSI-a, koja proizlazi iz nesklada između prijavljene imovine iz izvješća o imovinskom stanju dužnosnika podnesenog 15. srpnja 2013.g. povodom stupanja na navedenu dužnost i stanja imovine kako proizlazi iz podataka pribavljenih od nadležnih državnih tijela, i to u dijelu podataka o površini nekretnine k.č.br. 609/1 pašnjak i 610/1 kuća s dvorištem i oranicom, k.o. Prozor, zk.ul. 522. Postupak protiv dužnosnik Nenada Jankovića pokrenut je i zbogmoguće povrede članka 8. i 9. koja proizlazi iz propusta podnošenja izvješća o imovinskom stanju dužnosnika povodom bitnih promjena na imovini, i to: istekom 2013.g. povodom stupanja u brak, istekom 2015.g. povodom prodaje garaže k.č.br. 2933, k.o. Otočac te istekom 2016.g. povodom razvoda braka i stjecanja prava vlasništva na nekretninama k.č.br. 940/6, 940/7 i 940/8 livada u Prozoru, k.o. Prozor, zk.ul. 2387 u ½ dijela.

 Na odluku o pokretanju postupka dužnosnik Nenad Janković dostavio je pisano očitovanje u zakonom propisanom roku. U očitovanju se u bitnome navodi da je površina nekretnina k.č.br. 609/1 i k.č.br. 610/1 u podnesenom izvješću o imovinskom stanju od 15. srpnja 2013.g. pogrešno navedena zbog nedovoljno preciznog obrasca izvješća o imovinskom stanju te je u izvješću podnesenom nakon uvođenja novog elektronskog obrasca naveo točnu površinu predmetnih nekretnina. Dužnosnik nadalje pojašnjava da je navedene nekretnine stekao prije stupanja na dužnost zamjenika gradonačelnika Grada Otočca te se njihova površina i vrijednost za vrijeme mandata nisu mijenjale. U očitovanju se također navodi da dužnosnik nije podnio izvješća o imovinskom stanju povodom bitnih promjena na imovni iz neznanja. Dužnosnik smatra da je podnošenjem izvješća u lipnju 2017.g. povodom ponovnog izbora na istu dužnost u kojem je naveo stvarno stanje imovine, otklonjena narav povrede zbog koje je postupak pokrenut.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi navedenog Zakona, stoga je Nenad Janković, povodom obnašanja dužnosti zamjenika gradonačelnika Grada Otočca, obvezan postupati sukladno odredbama ZSSI-a.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti Povjerenstvu izvješće s podacima o dužnosti koju obavljaju profesionalno ili volonterski, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Stavkom 2. istog članka dužnosnici su obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, **a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.**

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno člancima 26. i 27. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva. Ako dužnosnik ne dostavi Povjerenstvu pisano očitovanje iz članka 26. ovog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ovog Zakona te će o tom obavijestiti nadležna državna tijela.

Povjerenstvo je povodom podnesene neanonimne prijave izvršilo uvid u podnesena izvješća o imovinskom stanju dužnosnika Nenada Jankovića te utvrdilo da je dužnosnik 15. srpnja 2013.g. podnio Povjerenstvu izvješće o imovinskom stanju povodom stupanja na dužnost zamjenika gradonačelnika Grada Otočca. U podnesenom izvješću o imovinskom stanju, u dijelu podataka o nekretninama dužnosnik je naveo:

- kuću s okućnicom u Otočcu u vlasništvu dužnosnika, na adresi Prozor 222, površine **350,00 m2**, tržišne vrijednosti 1.500.000,00 kn te

- garažu u Otočcu u vlasništvu dužnosnika, u ulici Bartola Kašića, površine 20 m2, tržišne vrijednosti 35.000,00 kn. U dijelu podataka koji se odnose na bračnog druga/životnog partnera dužnosnik je naveo da je udovac.

Dana 28. lipnja 2017.g. isti dužnosnik podnio je Povjerenstvu izvješće o imovinskom stanju povodom ponovnog stupanja na istu dužnost u kojem je, u dijelu podataka o nekretninama, naveo:

- kuću s okućnicom u Otočcu u isključivom vlasništvu dužnosnika, na adresi Prozor 222J, površine **3852,00 m2**, upisanu u zk.ul. 522, k.o. Prozor, tržišne vrijednosti 1.500.000,00 kn i

- građevinsko zemljište u Otočcu u suvlasništvu s trećim osobama, Prozor, površine 1088,00 m2, upisano u zk.ul. 2387, k.o. Prozor, tržišne vrijednosti 187.000,00 kn.

U dijelu podataka koji se odnose na bračnog druga/životnog partnera dužnosnik je naveo da je razveden.

Povjerenstvo je na temelju članka 24. ZSSI-a provelo redovitu provjeru podataka iz podnesenih izvješća o imovinskom stanju dužnosnika prikupljanjem i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljanim podacima od nadležnih tijela Republike Hrvatske.

Uvidom u izvatke iz zemljišne knjige Općinskog suda u Gospiću, Zemljišnoknjižnog odjela Otočac Povjerenstvo je utvrdilo da je dužnosnik Nenad Janković upisan kao vlasnik sljedećih nekretnina:

- k.č.br. 609/1 pašnjak i 610/1 kuća s dvorištem i oranicom, k.o. Prozor, upisana u zk.ul. 522, ukupne površine 1070 čhv, u isključivom vlasništvu dužnosnika,

- k.č.br. 813/3 i 813/4 oranica, k.o. Prozor, upisana u zk.ul. 1932, ukupne površine 428 čhv u isključivom vlasništvu dužnosnika,

- k.č.br. 940/6, 940/7 i 940/8 livada u Prozoru, k.o. Prozor, upisana u zk.ul. 2387, ukupne površine 1088 m2, u ½ dijela. Pravo vlasništva na navedenoj nekretnini upisano je na temelju presude POB-68/29015 od 8. siječnja 2016.g.

Također je utvrđeno da je dužnosnik Nenad Janković bio upisan kao vlasnik garaže, oznake k.č.br. 2933, k.o. Otočac, površine 20 m2. Na temelju ugovora o kupoprodaji nekretnina od 24. srpnja 2015.g. na navedenoj nekretnini upisano je pravo vlasništva u korist druge osobe.

Na zahtjev Povjerenstva, Ured državne uprave u Ličko-senjskoj županiji, Matični ured Otočac, dostavio je vjenčani list dužnosnika Nenada Jankovića. Uvidom u isti utvrđeno je da je dužnosnik Nenad Janković 28. prosinca 2013.g. stupio u brak te da je pravomoćnom presudom Općinskog suda u Gospiću od 25. siječnja 2016.g. navedeni brak razveden te je prestao dana 10. veljače 2016.g.

Usporedbom podataka iz podnesenih izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad između prijavljenih i prikupljenih podataka.

Naime, dužnosnik u izvješću o imovinskom stanju podnesenom 15. srpnja 2013.g. povodom stupanja na dužnost zamjenika gradonačelnika Grada Otočca, kao ni u izvješću o imovinskom stanju podnesenom 28. lipnja 2017.g povodom ponovnog stupanja na istu dužnost nije naveo nekretninu: k.č.br. 813/3 i 813/4, k.o. Otočac, oranica, upisana u zk.ul. 1932, ukupne površine 428 čhv.

Također, u izvješću o imovinskom stanju podnesenom 15. srpnja 2013.g. povodom stupanja na dužnost zamjenika gradonačelnika Grada Otočca dužnosnik je za nekretninu k.č.br. 609/1 pašnjak i 610/1 kuća s dvorištem i oranicom, k.o. Otočac, upisanu u zk.ul. 522, k.o. Prozor naveo površinu od 350,00 m2 što ne odgovara površini od 1070 čhv (3852,00 m2) koja je upisana u izvatku iz zemljišne knjige.

Nadalje, s obzirom da se svaka promjena u vlasništvu nekretnina smatra bitnom promjenom na imovni, dužnosnik je bio u obvezi podnijeti izvješće o imovinskom stanju povodom prodaje garaže k.č.br. 2933, k.o. Otočac, površine 20 m2, i to istekom godine u kojoj je navedena promjena nastala, odnosno istekom 2015.g.

Također, dužnosnik je na temelju presude broj: POB-68/29015 od 8. siječnja 2016.g. upisan kao suvlasnik nekretninu k.č.br. 940/6, 940/7 i 940/8, k.o. Otočac, livada u Prozoru, upisana u zk.ul. 2387, ukupne površine 1088 m2, u ½ dijela. Uvidom u status predmeta broj: Z-267/2016 utvrđeno je da je zahtjevu za upis prava vlasništva u korist dužnosnika udovoljeno 1. veljače 2016.g. te je upis proveden 2. veljače iste godine. Povodom stjecanja prava vlasništva na predmetnoj nekretnini dužnosnik je bio obvezan podnijeti Povjerenstvu izvješće o imovinskom stanju istekom 2016.g.

Povjerenstvo pojašnjava da i stupanje u brak, odnosno razvod braka predstavlja okolnost povodom koje je su dužnosnici obvezni podnijeti izvješće o imovinskom stanju s obzirom da su sukladno članku 8. stavku 1. ZSSI-a u istom dužni navesti i podatke o imovini svoga bračnog druga. Dužnosnik je stoga istekom 2013.g. u kojoj je stupio u brak, kao i istekom 2016.g. u kojoj je brak razveden, bio obvezan podnijeti Povjerenstvu izvješće o imovinskom stanju povodom bitnih promjena na imovini.

Slijedom svega navedenoga, na temelju članka 26. ZSSI-a Zaključkom broj: 711-I-664-P-48/17-07-8 od 31. siječnja 2018.g. pozvalo dužnosnika Nenada Jankovića da u roku od 15 dana od dana primitka zaključka dostavi Povjerenstvu očitovanje, zajedno s potrebnim dokazima, u kojem će pojasniti utvrđeni nesklad između prijavljene imovine iz podnesenih izvješća o imovinskom stanju dužnosnika podnesenog i stanja imovine kako proizlazi iz podataka pribavljenih od nadležnih tijela.

Dužnosnik je dana 22. veljače 2018.g. dostavio pisano očitovanje u kojem je u bitnome naveo da nije vlasnik nekretnina k.č.br. 813/3 i 813/4, k.o. Prozor, zk.ul. 1932. Naime, predmetne nekretnine prodane su 28. rujna 2007.g., no kupac nije proveo uknjižbu prava vlasništva na svoje ime. Dužnosnik je u privitku očitovanja dostavio Ugovor o kupoprodaji nekretnina sklopljen 28. rujna 2007.g između dužnosnika i njegove pokojne supruge kao prodavatelja i Stjepana Kolara kao kupca. Predmet navedenog ugovora su nekretnine k.č.br. 813/3 i 813/4 k.o. Prozor, zk.ul. 1932. Potpisi stranaka na predmetnom ugovoru ovjereni su od strane javnog bilježnika.

Dužnosnik nadalje potvrđuje da je u izvješću o imovinskom stanju podnesenom 15. srpnja 2013.g. za nekretnine k.č.br. 609/1 pašnjak i 610/1 kuća s dvorištem i oranicom, k.o. Prozor, zk.ul. 522 naveo površinu 350 m2. Dužnosnik pojašnjava da je tada važeći obrazac izvješća o imovinskom stanju bio nedorečen te je smatrao da je potrebno navesti samo površinu kuće s dijelom okućnice. Dužnosnik je u izvješću o imovinskom stanju podnesenom 28. lipnja 2017.g. koje je podneseno na novom obrascu, naveo točnu površinu navedenih nekretnina.

Dužnosnik je u očitovanju na Zaključak od 31. siječnja 2018.g. također potvrdio da nije podnio izvješće o imovinskom stanju istekom 2015.g. povodom prodaje garaže k.č.br. 2933, k.o. Otočac, zk.ul. 2039, površine 20 m2 te izvješće o imovinskom stanju istekom 2013.g. povodom stupanja u brak, kao ni istekom 2016.g. povodom razvoda braka, odnosno povodom stjecanja suvlasništva na nekretninama koje su činile bračnu stečevinu, uz obrazloženje da isto nije učinio zbog neznanja. U svom očitovanju dužnosnik je završno naveo da je u izvješću o imovinskom stanju koje je podnio 28. lipnja 2017.g. prikazao svu svoju imovinu u skladu sa stvarnim stanjem.

Povjerenstvo je izvršilo uvid u dostavljeni ugovor o kupoprodaji nekretnina od 28. rujna 2007.g. i utvrdilo da je dužnosnik Nenad Janković prodao nekretnine oznake k.č.br. 813/3 i 813/4 k.o. Prozor, zk.ul. 1932 te više nije vlasnik istih niti je podatke o istima bio obvezan navesti u podnesenim izvješćima o imovinskom stanju. Slijedom navedenoga, u odnosu na navedene nekretnine postupak nije pokrenut.

Međutim, dužnosnik u svom očitovanju nije dao valjano obrazloženje kojim bi opravdao netočno navođenje podataka o površini nekretnine k.č.br. 609/1 i 610/1, k.o. Prozor, zk.ul. 522, navedene u izvješću o imovinskom stanju podnesenom 15. srpnja 2013.g.

Dužnosnik je također sam potvrdio da nije podnio potrebna izvješća o imovinskom stanju povodom bitnih promjena na imovini, i to povodom sklapanja braka istekom 2013.g., povodom prodaje garaže istekom 2015.g. te povodom razvoda braka i stjecanja udjela u vlasništvu nekretnina istekom 2016.g. Podnošenjem navedenih izvješća dužnosnik bi izvršio usklađivanje svog imovinskom stanja sa stanjem koje je prikazao u izvješću o imovinskom stanju.

Povjerenstvo je stoga na temelju članka 10. i 27. ZSSI-a pokrenulo postupak protiv dužnosnika zbog povrede odredbi iz članka 8. i 9. navedenog Zakona.

Povjerenstvo obrazlaže da su u obrascu izvješća o imovinskom stanju koji je bio na snazi u lipnju 2013.g. kada je dužnosnik podnosio izvješće o imovinskom stanju povodom stupanja na dužnost zamjenika gradonačelnika Grada Otočca u dijelu podataka o nekretninama bile predviđene rubrike: „vrsta nekretnine“, **„površina“**, „mjesto i adresa“, „oblik prava vlasništva“, „način stjecanja“ i „tržišna vrijednost“. Slijedom navedenoga, Povjerenstvo smatra da je tako formulirani obrazac bio u dovoljnoj mjeri jasan te da iz istog logično proizlazi da postoji obveza navođenja površine cijele nekretnine, a ne samo jednog njezinog dijela. Povjerenstvo stoga nije prihvatilo dužnosnikovo obrazloženje da je zbog nepreciznog obrasca izvješća o imovinskom stanju naveo površinu od 350 m2 umjesto stvarnih 3852 m2.

Također, podnošenjem izvješća o imovinskom stanju povodom ponovnog izbora na istu dužnost u kojem je dužnosnik naveo svoje imovinsko stanje u skladu sa stanjem koje proizlazi iz zemljišnih knjiga, dužnosnik nije otklonio povredu odredbi ZSSI-a koja proizlazi iz propusta podnošenja izvješća o imovinskom stanju povodom bitnih promjena na imovini do kojih je došlo za vrijeme trajanja mandata. Naime, izvješće o imovinskom stanju podneseno 28 lipnja 2017.g. povodom ponovnog izbora na istu dužnost prikazuje stanje imovine dužnosnika na dan podnošenja toga izvješća te iz istog nisu vidljive promjene na imovini dužnosnika do kojih je došlo tijekom trajanja mandata.

Slijedom navedenoga, Povjerenstvo smatra da dužnosnik u svom očitovanju na Zaključak Povjerenstva od 31. siječnja 2018.g. nije dao valjano obrazloženje kojim bi opravdao nesklad između podataka navedenih u izvješću o imovinskom stanju podnesenom 15. srpnja 2013.g. i stanja imovine dužnosnika utvrđene iz pribavljenih podataka od nadležnih tijela u Republici Hrvatskoj, čime je počinio povredu članka 27., u vezi s člancima 8. i 9. ZSSI-a.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za navedenu povredu ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika ocijenilo sve okolnosti iz kojih proizlazi težina povrede i odgovornost dužnosnika. Kao okolnost koja opravdava izricanje niže sankcije unutar Zakonom propisanog raspona Povjerenstvo je ocijenilo činjenicu da je dužnosnik u podnesenom izvješću o imovinskom stanju od 28. lipnja 2017.g. naveo svu svoju imovinu u skladu sa stvarnim stanjem. Kao okolnost koja opravdava izricanje više sankcije od Zakonom propisanog minimuma Povjerenstvo je ocijenilo činjenica da je dužnosnik više puta tijekom mandata propustio podnijeti izvješće o imovinskom stanju kojim bi uskladio prijavljeno stanje imovine sa stvarnim stanjem.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosniku izrekne sankcija obustave isplate dijela neto mjesečne plaće, u ukupnom iznosu od 4.000,00 kuna, koja će se izvršiti u 2 jednaka uzastopna mjesečna obroka, svaki u pojedinačnom mjesečnom iznosu od 2.000,00 kn.

Slijedom navedenog odlučeno je kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Nenad Janković, elektroničkom dostavom

2. Podnositelj prijave, putem e-maila

3. Objava na internetskoj stranici Povjerenstva

4. Pismohrana